ህብረቱ በተመጣጣነ ምግብ እጥረት የተጎዱ ህጻናትን ለመታደግ የሶስት ሚሊዮን ዩሮ ድጋፍ ሰጠ
የአውሮፓ ህብረት በኢትዮጵያ በተመጣጣነ ምግብ እጥረት የተጎዱ ህፃናትን ለመታደግ የሶስት ሚሊዮን ዩሮ ሰብዓዊ ድጋፍ ሰጠ።ድጋፉ ድርቅ በተከሰተባቸው የሶማሌ፣ አፋር፣ ኦሮሚያና ደቡብ ክልሎች አንዳንድ አካባቢዎች በተመጣጣነ ምግብ እጥረት ለተጎዱና ዕድሜያቸው ከአምስት ዓመት በታች ለሆኑ ህጻናት የሚውል ነው።በዩኒሴፍ በኩል የተሰጠው ይህ ድጋፍ የተመጣጠነ ምግብ እጥረት ያጋጠማቸውን 130 ሺህ ህጻናት ተጠቃሚ ያደርጋል።በተያዘው የፈረንጆቹ ዓመት በኢትዮጵያ የተመጣጣነ ምግብ እጥረት የሚያጋጥማቸውና ዕድሜያቸው ከአምስት ዓመት በታች የሆኑ ህፃናት ቁጥር ወደ 303 ሺህ ሊያድግ እንደሚችል መረጃዎች ያመላክታሉ።የመንግስታቱ ድርጅት የህፃናት መርጃ ድርጅት (ዩኒሴፍ) የኢትዮጵያ ተወካይ ሚስ ጂሊያን ሜልሶፕ እንደገለፁት ድጋፉ በአገሪቷ በድርቅ ሳቢያ በተመጣጣነ ምግብ እጥረት የተጎዱ ህጻናትን የጤና ሁኔታ ለማሻሻል ያግዛል።ለረጅም ጊዜ በተመጣጣነ ምግብ እጥረት የተጎዱ ህጻናትን ቁጥር ለመቀነስ ለሚደረገው ጥረት ወሳኝ ሚና እንደሚጫወትም ገልጸዋል።ድጋፉ በዋነኝነት ዩኒሴፍ በኢትዮጵያ የህጻናትን ሞትና በሽታ ለመቀነስ እያከናወነ ላለው ተግባር ይውላል ያሉት ሚስ ጂሊያን በተለያዩ ንጥረ ነገሮች የበለፀጉ ምግቦችና ወተት ለህፃናቱ እንደሚቀርቡ አክለዋል።የአውሮፓ ህብረት ለኢትዮጵያ የሰጠው ድጋፍ ከህብረቱ አገራት ውጭ የሚከሰቱ የተፈጥሮ አደጋዎች ተጎጂዎችን ለማገዝ የነደፈው መርሃ ግብር አካል ነው።( ኢዜአ) 